10. การควบคุมภายใน

  บริษัทฯ ได้ให้ความสำคัญต่อการควบคุมภายในเพื่อป้องกันความเสียหายที่อาจเกิดขึ้นกับบริษัท
  โดยบริษัทจะทำการประเมินสถานการณ์เพื่อกำหนดเป้าหมายและแผนการดำเนินงานไว้อย่างชัดเจนและวัดผลได้
  และมีการทบทวนแผนการดำเนินงานหากสถานการณ์เปลี่ยนแปลงไป
  มีการประเมินความเสี่ยงและวิเคราะห์ผลกระทบของความเสี่ยงเพื่อกำหนดมาตรการลดความเสี่ยง
  และเพื่อเป็นการควบคุมการปฏิบัติงานของฝ่ายบริหาร บริษัทฯ
  มีการกำหนดอำนาจอนุมัติของฝ่ายบริหารไว้อย่างชัดเจนและเป็นลายลักษณ์อักษร
  มีการจัดโครงสร้างองค์กรที่ช่วยให้ฝ่ายบริหารสามารถดำเนินงานได้อย่างมีประสิทธิภาพ
  และมีการแบ่งแยกหน้าที่ความรับผิดชอบงานด้านต่างๆ เพื่อเป็นการตรวจสอบซึ่งกันและกัน
  ในด้านการรายงานและการติดตามผลการปฏิบัติงาน บริษัทฯ
  มีการพัฒนาระบบสารสนเทศและระบบข้อมูลอย่างต่อเนื่องเพื่อให้เพียงพอแก่การตัดสินใจ
  และมีการติดตามผลการดำเนินงานเปรียบเทียบกับแผนงานหรือเป้าหมายที่กำหนดเป็นประจำทุกเดือน

ในการประชุมคณะกรรมการครั้งที่ 1/2551 เมื่อวันที่ 20 กุมภาพันธ์ 2551
โดยมีคณะกรรมการตรวจสอบเข้าร่วมประชุมด้วย
คณะกรรมการได้ประเมินระบบการควบคุมภายในโดยการซักถามข้อมูลจากฝ่ายบริหารแล้วสรุปได้ว่า
บริษัทมีการควบคุมภายในด้านต่างๆ 5 ส่วน คือ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตาม ที่เพียงพอและเหมาะสมกับสถานการณ์ปัจจุบัน ในการที่จะติดตาม ควบคุม
ดูแลการดำเนินงานของบริษัทฯ
รวมถึงการป้องกันทรัพย์สินของบริษัทจากการที่ผู้บริหารนำไปใช้โดยมิชอบหรือไม่มีอำนาจ

  รายงานของคณะกรรมการตรวจสอบ

  คณะกรรมการตรวจสอบของบริษัท ไทยไวร์โพรดัคท์ จำกัด(มหาชน)
  ประกอบด้วยกรรมการที่ไม่เป็นผู้บริหารจำนวน 3 ท่าน
  ซึ่งได้รับมอบหมายจากที่ประชุมคณะกรรมการบริษัทให้ปฏิบัติหน้าที่ตามแนวทางที่ตลาดหลักทรัพย์แห่งประเทศไทยกำหนด

  อย่างไรก็ตาม ในระหว่างปี ประธานกรรมการตรวจสอบของบริษัทฯได้ถึงแก่กรรม
  คงเหลือคณะกรรมการตรวจสอบเพียง 2 ท่าน
  ซึ่งขณะนี้บริษัทฯ อยู่ระหว่างพิจารณาสรรหาบุคคลที่มีคุณสมบัติเหมาะสมเพื่อมาดำรงตำแหน่งแทนกรรมการตรวจสอบที่ได้ถึงแก่กรรม
   

  คณะกรรมการตรวจสอบมีขอบเขตหน้าที่และความรับผิดชอบที่สำคัญ คือ
  สอบทานรายงานทางการเงินและการเปิดเผยข้อมูลของบริษัท ดูแลระบบการควบคุมภายใน
  และดูแลให้บริษัทปฏิบัติตามกฎหมายและกฎข้อบังคับที่เกี่ยวข้องกับธุรกิจของบริษัท

  ในปี 2550 คณะกรรมการตรวจสอบได้มีการประชุมร่วมกับฝ่ายจัดการจำนวน 4 ครั้ง
  โดยสาระสำคัญของการปฏิบัติงานสรุปได้ดังนี้:

-   คณะกรรมการตรวจสอบได้สอบทานงบการเงินรายไตรมาสและงบการเงินประจำปีสำหรับปี
    2550 เพื่อนำเสนอให้ที่ประชุมคณะกรรมการพิจารณาอนุมัติ
    โดยในการประชุมได้มีการหารือแลกเปลี่ยนความคิดเห็นกับฝ่ายบริหารและผู้สอบบัญชี
    ทั้งนี้เพื่อให้มั่นใจว่าการจัดทำงบการเงินและการเปิดเผยข้อมูลของบริษัทฯมีความถูกต้อง
    ครบถ้วน และเป็นไปตามมาตรฐานการบัญชี

-   คณะกรรมการตรวจสอบได้สอบทานการเปิดเผยข้อมูลในกรณีเกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน
    เพื่อให้มั่นใจได้ว่าการอนุมัติรายการและการเปิดเผยข้อมูลเป็นไปตามข้อกำหนดหรือประกาศของตลาดหลักทรัพย์และสำนักงานคณะกรรมการกำกับหลักทรัพย์และตลาดหลักทรัพย์

-   คณะกรรมการตรวจสอบได้ดูแลให้บริษัทมีระบบการควบคุมภายในที่เพียงพอและเหมาะสมกับสถานการณ์
    รวมถึงให้คำแนะนำต่อฝ่ายจัดการในการบริหารความเสี่ยงเพื่อเพิ่มประสิทธิภาพในการดำเนินกิจการ

-   ในส่วนของการแต่งตั้งผู้สอบบัญชี
    คณะกรรมการตรวจสอบได้เสนอแนะกรรมการบริษัทฯให้แต่งตั้งผู้สอบบัญชีรายใหม่แทนผู้สอบบัญชีรายเดิม
    ทั้งนี้เพื่อให้สอดคล้องกับข้อกำหนดของสำนักงาน กลต.เรื่อง การหมุนเวียนผู้สอบบัญชี
    เนื่องจากผู้สอบบัญชีรายเดิมได้ลงลายมือชื่อรับรองงบการเงินของบริษัทฯครบ 5 ปีแล้ว
    โดยได้เสนอแต่งตั้งนายอนุสรณ์ เกียรติกังวาฬไกล ผู้สอบบัญชีรับอนุญาตเลขทะเบียน 2109
    แห่งบริษัท เอเอสวี แอนด์ แอสโซวิเอทส์ จำกัด เป็นผู้สอบบัญชีสำหรับปี 2551

  (นางกิ่งเทียน บางอ้อ)

  กรรมการตรวจสอบ